Polydamas (syn Panthoa)

Polydamas (Polydamas) je v gréckej mytológii syn  PanthoaHomér, Iliada, 18, 248-251. a jeho manželky Frontidy,Homér, Iliada, 17, 40. priateľ Hektora počas trójskej vojny.

Polydamas bol v trójskej vojne priateľ a spolubojovník Hektora, syna trójskeho kráľa Priama. Podľa Homéra sa obaja narodili v ten istý deň, ale vzhľadom na to, že sa Homér bližšie nevzmieňuje o jeho pôvode, určite nebol členom kráľovskej rodiny.

Polydamas v trójskej vojne bojoval statočne, lebo jeho rukou padli až traja achájski bojovníci.Hyginus, Fabulae 115. Jeho oštep pretrhol niť života Prothoénora,Homér, Iliada, 14, 449-457. takisto prebodol MékisteaHomér, Iliada, 15, 339. a jeho obeťou sa stal aj  Ótos z Kyllény, ktorému následne zvlekol z tela zbroj.Homér, Iliada, 15, 518. V boji tiež zranil oštepom Eurymacha a Kleóna.Quintus, Posthomerica 11, 63-70.

Pred bojom väčšinou múdro navrhoval opatrnú bojovú stratégiu,Ovidius, Metamorphoses, 12,547. ktorú Trójania aj občas prijali, ale častejšie ju odmietol Hektor, preferujúci priamy útok.Homér, Iliada, 13, 725-757.Homér, Iliada, 12, 60-80. V desiatom roku trójskej vojny, keď sa už pomaly blížil koniec slávnej Tróje, achájsky hrdina Achilleus sa zmieril s hlavným veliteľom achájskych vojsk Agamemnónom, aby pomstil smrť svojho priateľa Patrokla, ktorého zabil Hektor a postavil sa do čela achájskeho vojska. Trójski bojovníci pred hnevom mocného Achillea utiekli za mestské hradby a iba Hektor stál nevzrušene nad Skajskou bránou. Zbytočná bola rada  Polydamanta, ktorý varoval Hektora, aby sa nepustil do boja s Achilleom a ostal radšej v bezpečí za hradbami.Homér, Iliada, 18, 249-287. Hektor Achillea do boja vyzval a stálo ho to život.

Homér vo svojom epickom diele Iliada neuvádza informácie týkajúce sa osudu Polydamanta v závere trójskej vojny. Avšak neskorší antický autor Quintus zo Smyrny píše, že Polydamanta usmrtil achájsky hrdina Aias, syn Oilea, ktorý mu vbodol oštep do hrude.Quintus, Posthomerica 6, 554-556.

 Referencie a bibliografia 

Kategória:Postavy gréckej mytológie
Kategória:Trójska vojna